CELEX: 62019TN0868
Language: sk
Date: 2019-12-20 00:00:00
Title: Vec T-868/19: Žaloba podaná 20. decembra 2019 – Nouryon Industrial Chemicals a i./Komisia

2.3.2020   
            
            
               SK
            
            
               Úradný vestník Európskej únie
            
            
               C 68/47
            
         
      Žaloba podaná 20. decembra 2019 – Nouryon Industrial Chemicals a i./Komisia
      (Vec T-868/19)
      (2020/C 68/56)
      Jazyk konania: angličtina
      
         Účastníci konania
      
      
         Žalobkyne: Nouryon Industrial Chemicals BV (Amsterdam, Netherlands), Knoell NL BV (Maarssen, Holandsko), Grillo-Werke AG (Duisburg, Nemecko), PCC Trade & Services GmbH (Duisburg) (v zastúpení: R. Cana, G. David, advokáti, a Z. Romata, solicitor)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  vyhlásil žalobu za prípustnú a dôvodnú,
               
            
                  —
               
               
                  zrušil napadnuté rozhodnutie v celom rozsahu,
               
            
                  —
               
               
                  uložil žalovanej povinnosť nahradiť trovy konania a
               
            
                  —
               
               
                  prijal akékoľvek ďalšie opatrenia, ktoré požaduje za vhodné.
               
            
         Dôvody a hlavné tvrdenia
      
      Žalobkyne vo svojej žalobe navrhujú, aby Všeobecný súd zrušil vykonávacie rozhodnutie Komisie zo 16. októbra 2019 o kontrole súladu registrácie dimetyléteru, ktorú Európska chemická agentúra predložila Komisii podľa článku 51 ods. 7 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (1)
      
      Na podporu svojej žaloby žalobkyne uvádzajú deväť žalobných dôvodov.
      
                  1.
               
               
                  Prvý žalobný dôvod sa zakladá na tom, že žalovaná konala ultra vires a porušila článok 51 ods. 7 nariadenia REACH tým (2), že prijala napadnuté rozhodnutie, ktoré sa týka aspektov, v súvislosti s ktorými výbor členských štátov Európskej chemickej agentúry (ďalej len „agentúra“) dosiahol jednomyseľnú dohodu, napriek tomu, že článok 51 ods. 7 nariadenia REACH umožňuje Komisii prijať rozhodnutie len vtedy, keď výbor agentúry „nedosiahne jednomyseľnú dohodu“.
               
            
                  2.
               
               
                  Druhý žalobný dôvod je založený na tom, že žalovaná sa dopustila zjavne nesprávneho posúdenia a porušila článok 13 ods. 3 nariadenia REACH, pretože testovanie dimetyléteru (ďalej len „látka“) v koncentráciách, ako sa podľa napadnutého rozhodnutia stanovuje, nie je technicky možné a je v rozpore s testovacími metódami stanovenými v opatreniach podľa článku 13 ods. 3 nariadenia REACH.
               
            
                  3.
               
               
                  Tretí žalobný dôvod je založený na tom, že žalovaná sa dopustila zjavne nesprávneho posúdenia tým, že žiadala o vykonanie testov, ktoré nepovedú k získaniu relevantných informácií.
               
            
                  4.
               
               
                  Štvrtý žalobný dôvod založený na tvrdení, že žalovaná sa dopustila zjavne nesprávneho posúdenia, a porušila oddiel 8.7.3 stĺpec 2 prílohy X nariadenia REACH tým, že požiadala o doplnenie kohort č. 2A/2B na rozšírenú jednogeneračnú reprodukčnú štúdiu toxicity.
               
            
                  5.
               
               
                  Piaty žalobný dôvod sa zakladá na tom, že žalovaná konala ultra vires, porušila oddiel 8.7.3 stĺpca I prílohy X nariadenia REACH a článok 25 nariadenia REACH tým, že požiadala o štúdiu na zistenie rozsahu dávky.
               
            
                  6.
               
               
                  Šiesty žalobný dôvod sa zakladá na tom, že žalovaná konala ultra vires a porušila článok 41 nariadenia REACH a prílohu XI nariadenia REACH tým, že žalobkyniam neumožnila riešiť údajný nesúlad s požiadavkami nariadenia REACH tak, že namiesto skutočných testov, ako boli požadované, by predložila zmeny testovacích požiadaviek.
               
            
                  7.
               
               
                  Siedmy žalobný dôvod sa zakladá na tom, že žalovaná konala ultra vires a porušila článok 41 nariadenia REACH tým, že dospela k záveru o potenciálnej porovnávacej úprave prostredníctvom napadnutého rozhodnutia.
               
            
                  8.
               
               
                  Ôsmy žalobný dôvod založený na tom, že žalovaná sa dopustila zjavne nesprávneho posúdenia, nezohľadnila relevantné informácie a porušila stĺpec 2 oddielu 8.7.2 prílohy IX nariadenia REACH tým, že požiadala o štúdiu prenatálnej vývojovej toxicity (PNDT, skúšobná metóda: EÚ B.31/OECD TG 414) na králikoch inhalačnou cestou.
               
            
                  9.
               
               
                  Deviaty žalobný dôvod založený na tom, že žalovaná porušila zásadu Únie, konkrétne zásadu proporcionality a článok 25 nariadenia REACH tým, že: po prvé žiadala o testy, ktoré nie sú potrebné a nie sú vhodné, pretože je ich technicky nemožné vykonať tak, ako to požaduje žalovaná, a teda, že keby boli vykonané, nepriniesli by žiadne relevantné informácie o látke, po druhé žiadala o nepotrebnú štúdiu na zistenie rozsahu dávok, a to aj vzhľadom na podstatné a veľkú stratu na životoch zvierat, čo je v rozpore s požiadavkami stanovenými v článku 25 nariadenia REACH, a po tretie zamietla možnosť, ktorá by nespôsobovala také veľké straty.
               
            
         (1)  C(2019) 7336 final.
      
         (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 2006, s. 1).